МОНГОЛ УЛСЫН ХУУЛЬ ТОГТООМЖИЙН УЯЛДАА, ДАВХАРДАЛ, ХИЙДЭЛ, ЗӨРЧЛИЙН СУДАЛГАА

Эрүүгийн хуулийн 24.5 дугаар зүйлд тайлбар нэмэх тухай хуулийн төслийн хүрээнд:


НЭГ. СУДАЛГААНЫ ЗОРИЛГО

Энэхүү судалгааны зорилго нь Эрүүгийн хуулийн 24.5 дугаар зүйлд тайлбар нэмэх тухай хуулийн төсөл нь Монгол Улсын Үндсэн хууль болон холбогдох хууль тогтоомжтой хэрхэн уялдаж байгаа, одоо мөрдөгдөж буй эрх зүйн зохицуулалтын хооронд давхардал, хийдэл, зөрчил байгаа эсэхийг тогтоох, улмаар санал болгож буй зохицуулалт нь эрх зүйн тогтолцоонд нэмэлт зөрчил, хийдэл үүсгэхгүй байх нөхцөлийг тодорхойлоход оршино.

Судалгаанд дараах хууль тогтоомж, эрх зүйн актыг хамруулав. Үүнд:

1. Монгол Улсын Үндсэн хууль;
2. Эрүүгийн хууль;
3. Амьтны тухай хууль;
4. Байгаль орчныг хамгаалах тухай хууль;
5. Тусгай хамгаалалттай газар нутгийн тухай хууль;
6. ховор амьтан агнах, барихтай холбоотой тусгай зөвшөөрөл, журам;
7. холбогдох шүүхийн практик;
8. Эрүүгийн хуулийн 24.5 дугаар зүйлийн хэрэгжилтийн талаарх прокурорын байгууллагын мэдээлэл.

ХОЁР. ҮНДСЭН ХУУЛИЙН ЗОХИЦУУЛАЛТТАЙ УЯЛДАХ БАЙДАЛ

2.1. Зэрлэг амьтныг төрийн хамгаалалтад авах зарчим

Монгол Улсын Үндсэн хуулийн 5 дугаар зүйлийн 5 дахь хэсэгт “Мал сүрэг бол үндэсний баялаг мөн бөгөөд төрийн хамгаалалтад байна.” гэж заасан. Мөн Үндсэн хуулийн 6 дугаар зүйлд байгалийн баялаг, түүний дотор амьтан, ургамал зэрэг байгалийн нөөцийг төрийн хамгаалалтад байлгах зарчмыг тогтоосон.

Иймд ховор болон нэн ховор амьтныг хамгаалах эрүүгийн эрх зүйн зохицуулалт нь Үндсэн хуулийн байгаль, байгалийн баялгийг хамгаалах зарчимтай нийцнэ.

Харин санал болгож буй тайлбар нь дээрх хамгаалалтыг үгүйсгэх бус, хүний амь нас, эрүүл мэнд, мал сүрэг, эд хөрөнгөд бодит, шууд бөгөөд ноцтой аюул учирсан онцгой нөхцөлд авах зайлшгүй арга хэмжээг хууль бусаар ан агнах үйлдлээс ялган авч үзэх зорилготой байна. Иймд зөрчилгүй гэж үзнэ. 

ГУРАВ. ЭРҮҮГИЙН ХУУЛЬТАЙ УЯЛДАХ БАЙДАЛ

3.1. Эрүүгийн хуулийн 24.5 дугаар зүйл

Эрүүгийн хуулийн 24.5 дугаар зүйлд “Хууль бусаар ан агнах” гэмт хэргийг зохицуулсан. Уг зүйлд:

· Улсын тусгай хамгаалалттай газар нутагт зөвшөөрөлгүйгээр амьтан агнах, барих;
· Ховор амьтныг тусгай зөвшөөрөлгүйгээр агнах, барих;
· Нэн ховор амьтныг тусгай зөвшөөрөлгүйгээр агнах, барих;
· Тодорхой нөхцөлд амьтны гаралтай түүхий эдийг хадгалах, худалдах, худалдан авах, тээвэрлэх, экспортлох зэрэг үйлдлийг гэмт хэрэгт тооцохоор зохицуулсан байна.

Иймээс санал болгож буй тайлбар нь 24.5 дугаар зүйлийн үндсэн хоригийг хүчингүй болгохгүй. Харин уг зүйлд заасан “агнасан, барьсан” үйлдэлд хамаарах онцгой нөхцөлийг тодорхой болгоно.

3.2. Эрүүгийн хуулийн 4.3 дугаар зүйлтэй уялдах байдал

Эрүүгийн хуулийн 4.3 дугаар зүйлд “Гарцаагүй байдалд хохирол учруулах”-ыг зохицуулсан. Тус зүйлд хуулиар хамгаалагдсан ашиг сонирхолд тулгарсан аюулыг өөр арга хэрэгслээр арилгах боломжгүй нөхцөлд, учирч болох байсан аюулын хэр хэмжээнээс хэтрүүлэхгүйгээр гэмт хэргийн шинжтэй үйлдэл хийсэн бол гэмт хэрэгт тооцохгүй байхаар заасан.

Энэ нь санал болгож буй 24.5 дугаар зүйлийн тайлбарт тусгах:

· Бодит аюул;
· Шууд аюул;
· Ноцтой аюул;
· Өөр арга хэрэгслээр арилгах боломжгүй байх;
· Аюулыг таслан зогсоох зайлшгүй шаардлага гэсэн шалгууруудтай агуулгын хувьд уялдана.

Анхаарах асуудал: Энд давхардал үүсэх эрсдэл байгаа боловч эрх зүйн зөрчил гэж үзэх үндэслэл сул. Учир нь Эрүүгийн хуулийн 4.3 дугаар зүйл нь бүх гэмт хэрэгт хамаарах ерөнхий зохицуулалт бол 24.5 дугаар зүйлд оруулах тайлбар нь ховор, нэн ховор амьтантай холбоотой тусгай зохицуулалтын хэрэглээг тодорхой болгох зорилготой. 

Өөрөөр хэлбэл эрүүгий хуулийн 4.3 дугаар зүйл = ерөнхий зохицуулалт, 24.5 дугаар зүйлийн тайлбар = ховор, нэн ховор амьтантай холбоотой тусгай хэрэглээний тайлбар гэсэн харилцаатай байна.

ДӨРӨВ. АМЬТНЫ ТУХАЙ ХУУЛЬТАЙ УЯЛДАХ БАЙДАЛ

4.1. Амьтны тухай хуулийн 25 дугаар зүйл: Амьтны тухай хууль нь амьтныг хамгаалах, зохистой ашиглах, агнах, барих болон холбогдох зөвшөөрлийн харилцааг зохицуулдаг.

Одоогийн хүчин төгөлдөр Амьтны тухай хуулийн 25.7 дахь хэсэгт: “Иргэн өөрийн болон бусдын амь нас, эрүүл мэнд, мал сүргээ хамгаалах зайлшгүй шаардлагаар саарал чоно агнасан бол энэ хуулийн 25.1 дэх хэсэг хамаарахгүй.” гэж тусгайлан зохицуулсан байна. Уг зохицуулалт 2025 оны 6 дугаар сарын 1-ний өдрөөс мөрдөгдөж эхэлсэн.

Энэ нь одоо боловсруулж буй хуулийн төсөлтэй хамгийн ойр дотоодын эрх зүйн жишиг зохицуулалт юм.


4.2. 24.5 дугаар зүйл ба 25.7 дугаар хэсгийн харилцаа

	Шалгуур
	Эрүүгийн хууль 24.5
	Амьтны тухай хууль 25.7

	Зохицуулах зүйл
	Ховор, нэн ховор амьтан
	Саарал чоно

	Зорилго
	Хууль бус ан агнуурыг эрүүгийн журмаар хамгаалах
	Зайлшгүй нөхцөлд саарал чоно агнахыг ерөнхий хоригт үл хамааруулах

	Хамгаалах ашиг сонирхол
	Амьтны аймаг
	Амь нас, эрүүл мэнд, мал сүрэг

	Онцгой нөхцөл
	Одоогоор тусгай тайлбаргүй
	“Зайлшгүй шаардлага”

	Эрх зүйн үр дагавар
	Эрүүгийн хариуцлага
	25.1 дэх хэсэг хамаарахгүй

	Санал болгож буй шинэ зохицуулалт
	Онцгой нөхцөлийг тодорхой болгоно
	Дотоодын жишиг болно



Иймд эрх зүйн зохицуулалтын хувьд давхардал үүсэхгүй.

Учир нь Амьтны тухай хуулийн 25.7 нь саарал чонотой холбоотой тодорхой зохицуулалт бөгөөд Эрүүгийн хуулийн 24.5 нь ховор, нэн ховор амьтны хууль бус агнууртай холбоотой эрүүгийн хариуцлагыг зохицуулж байна.

Гэхдээ хууль тогтоомжийн уялдааны хувьд нэг ижил зарчим өөр өөр хуульд өөр өөр хэлбэрээр илэрч байгаа тул нэр томьёо, шалгуурыг хооронд нь нийцүүлэх шаардлагатай.

ТАВ. БАЙГАЛЬ ОРЧНЫГ ХАМГААЛАХ ТУХАЙ ХУУЛЬТАЙ УЯЛДАХ БАЙДАЛ

Байгаль орчныг хамгаалах тухай хууль нь байгаль орчныг хамгаалах, байгалийн нөөцийг зохистой ашиглах, байгаль орчинд учирсан хохирлыг нөхөн төлүүлэх зэрэг харилцааны суурь зохицуулалт болж байна.

Эрүүгийн хуулийн 24.5 дугаар зүйл нь тухайн хамгаалалтын эрүүгийн эрх зүйн хэсгийг бүрдүүлдэг. Иймээс:

1. Байгаль орчныг хамгаалах тухай хууль → байгаль орчны хамгаалалтын ерөнхий эрх зүйн тогтолцоо;

2. Амьтны тухай хууль → амьтныг хамгаалах, ашиглах тусгай зохицуулалт;

3. Эрүүгийн хууль → хууль бус агнуурын эрүүгийн хариуцлага гэсэн харилцан нөхөх шинжтэй байна.

Иймд эрх зүйн зохицуулалтын хувьд шууд давхардал, зөрчил илрээгүй.

Харин байгаль орчинд учруулсан хохирлыг тооцох, нөхөн төлүүлэх асуудал нь эрүүгийн хариуцлагаас тусдаа эрх зүйн үр дагавартай байж болохыг анхаарах шаардлагатай.

Шүүхийн практикт Эрүүгийн хуулийн 24.5 дугаар зүйлээр шийдвэрлэсэн хэрэгт амьтны аймагт учруулсан хохирлыг тусад нь гаргуулсан жишээ байна.

Монгол Улсын Дээд шүүхийн нэгэн шийдвэрт[footnoteRef:1] 24.5 дугаар зүйлтэй холбоотой амьтны аймагт учруулсан хохирлыг нөхөн төлүүлэх асуудлыг Иргэний хууль болон Амьтны тухай хуулийн зохицуулалттай уялдуулан авч үзсэн байна. [1:  https://www.supremecourt.mn/mn/printc?id=37524 ] 


ЗУРГАА. ТУСГАЙ ХАМГААЛАЛТТАЙ ГАЗАР НУТГИЙН ТУХАЙ ХУУЛЬТАЙ УЯЛДАХ БАЙДАЛ

Эрүүгийн хуулийн 24.5 дугаар зүйлийн 1 дэх хэсэгт улсын тусгай хамгаалалттай газар нутагт зөвшөөрөлгүйгээр амьтан агнасан, барьсан үйлдлийг гэмт хэрэгт тооцдог.

Энэ нь тусгай хамгаалалттай газар нутгийн дэглэмийг эрүүгийн эрх зүйн арга хэрэгслээр хамгаалж байгаа хэлбэр юм.

Санал болгож буй тайлбар нь тусгай хамгаалалттай газар нутгийн дэглэмийг бүхэлд нь сулруулахгүй. Гэхдээ нэг чухал асуудал байна.

“Онцгой нөхцөл” нь тусгай хамгаалалттай газар нутагт мөн адил үйлчлэх эсэх Хуулийн төсөлд:

“Энэ зүйлийн 1, 2 дахь хэсэгт заасан амьтныг агнасан, барьсан үйлдэл...”
гэж томьёолсон тохиолдолд тайлбар нь 24.5 дугаар зүйлийн 1, 2 дахь хэсгийн бүх холбогдох нөхцөлд хамаарах боломжтой.

Ингэснээр тусгай хамгаалалттай газар нутагт ч хүн, мал сүрэгт бодит бөгөөд шууд аюул учирсан онцгой нөхцөлд тайлбар хэрэглэх боломжтой болно.

Гэхдээ энэ нь тусгай хамгаалалттай газар нутагт агнах ерөнхий зөвшөөрөл биш гэдгийг тайлбарын агуулга болон хэрэгжилтийн практикт маш тодорхой болгох шаардлагатай.


ДОЛОО. ДАВХАРДЛЫН СУДАЛГАА

Эрүүгийн хуулийн 24.5 дугаар зүйлд тайлбар нэмэх тухай хуулийн төсөл

	№
	Хууль, эрх зүйн акт
	Холбогдох зүйл, заалт
	Одоогийн зохицуулалтын агуулга
	Төсөлтэй давхцах байдал
	Давхардлын үнэлгээ, шийдвэрлэх арга

	1
	Эрүүгийн хууль
	4.3 дугаар зүйл — “Гарцаагүй байдалд хохирол учруулах”
	Хуулиар хамгаалагдсан ашиг сонирхолд тулгарсан аюулыг өөр арга хэрэгслээр арилгах боломжгүй бөгөөд учирч болох байсан аюулын хэмжээнээс хэтрүүлэхгүйгээр гэмт хэргийн шинжтэй үйлдэл хийж хохирол учруулсныг гэмт хэрэгт тооцохгүй.
	24.5-д нэмэх тайлбар нь амь нас, эрүүл мэнд, мал сүрэг, эд хөрөнгөд бодит, шууд, ноцтой аюул тулгарсан бөгөөд өөр арга хэрэгслээр арилгах боломжгүй үед амьтан агнасан, барьсан үйлдлийг гэмт хэрэгт тооцохгүй байх нөхцөлийг тусгайлан тодорхойлно.
	Хэсэгчлэн давхцана. 4.3 нь нийт гэмт хэрэгт хамаарах ерөнхий зохицуулалт, 24.5-ийн тайлбар нь хууль бусаар ан агнах гэмт хэргийн онцлогт тохирсон тусгай зохицуулалт байна. Нэр томьёо, шалгуурыг уялдуулах шаардлагатай.

	2
	Амьтны тухай хууль
	25.7 дугаар зүйл
	Иргэн өөрийн болон бусдын амь нас, эрүүл мэнд, мал сүргээ хамгаалах зайлшгүй шаардлагаар саарал чоно агнасан бол 25.1-д заасан зохицуулалт хамаарахгүй.
	24.5-д мөн хүний амь нас, эрүүл мэнд, мал сүргийг хамгаалах зайлшгүй шаардлагаар тодорхой амьтныг агнах, барих нөхцөлийг гэмт хэрэгт тооцохгүй байх зохицуулалт бий болно.
	Агуулгын хувьд ойролцоо боловч шууд давхардал биш. 25.7 нь саарал чононд, 24.5-ийн тайлбар нь эрүүгийн хариуцлагын хүрээнд хамаарна. Хоёр зохицуулалтыг уялдуулах шаардлагатай.

	3
	Эрүүгийн хууль
	24.5 дугаар зүйл — “Хууль бусаар ан агнах”
	Зөвшөөрөлгүйгээр тусгай хамгаалалттай газар нутагт агнах, ховор болон нэн ховор амьтныг тусгай зөвшөөрөлгүй агнах, барих зэрэг үйлдлийг эрүүгийн гэмт хэрэгт тооцдог.
	Тайлбар нэмснээр үндсэн хоригийг хэвээр хадгалж, зөвхөн зайлшгүй хамгаалалтын нөхцөлд хийсэн үйлдлийн эрх зүйн үнэлгээг тодруулна.
	Шууд давхардал үүсэхгүй. Тайлбар нь 24.5-ын хоригийг үгүйсгэсэн ерөнхий зөвшөөрөл болж болохгүй.

	4
	Эрүүгийн хууль
	4.1 дүгээр зүйл — “Аргагүй хамгаалалт”
	Өөрийн болон бусдын эрх, хууль ёсны ашиг сонирхолд тулгарсан хууль бус бөгөөд тулгарсан довтолгоог таслан зогсоох зорилгоор хийсэн үйлдлийг тодорхой нөхцөлд гэмт хэрэгт тооцохгүй байх ерөнхий зохицуулалттай.
	Төсөлд “аргагүй хамгаалалт” гэсэн ойлголтыг амьтны довтолгоотой холбон тайлбарлах боломжтой.
	Нэр томьёоны давхцал үүсэх эрсдэлтэй. 24.5-ийн тайлбарт голлон “гарцаагүй байдал” болон “аюулыг таслан зогсоох” шалгуурыг ашиглах нь илүү нийцтэй.

	5
	Иргэний хууль
	497.3 дугаар зүйл
	Гэм хор учруулахад хэд хэдэн этгээд оролцсон бол тэд уг гэм хорыг хамтран хариуцахтай холбоотой зохицуулалттай. Дээд шүүхийн 2023 оны №05 тогтоолд 24.5-тай холбоотой амьтны аймагт учирсан хохирлыг шийдвэрлэхдээ уг зохицуулалтыг хэрэглэсэн.
	Төсөл нь эрүүгийн гэмт хэрэгт тооцох эсэхийг тодруулах бөгөөд хохирлыг иргэний журмаар нөхөн төлүүлэх харилцааг шууд зохицуулахгүй.
	Давхардалгүй. Эрүүгийн хариуцлага болон гэм хорын нөхөн төлбөр нь тусдаа эрх зүйн үр дагавар бөгөөд харилцан уялдана.

	6
	Амьтны тухай хууль
	37 дугаар зүйл, 37.3
	Амьтан болон тэдгээрийн гаралтай түүхий эдийг цуглуулсан, худалдсан, худалдан авсан, гадаадад гаргахыг завдсан этгээдийг тухайн амьтныг агнасан, барьсантай адилтган үзэж нөхөн төлбөр ногдуулах зохицуулалттай.
	24.5-д нэмэх тайлбар нь зөвхөн аюулыг таслан зогсоох зорилгоор амьтан агнасан, барьсан үйлдэлд хамаарах байдлаар боловсруулагдана.
	Давхардалгүй. Тайлбарт “агнасан, барьсан” үйлдлийг тусгайлан зааж, хууль бус агнуурын дараах худалдах, худалдан авах, хадгалах, тээвэрлэх зэрэг үйлдэлд автоматаар хамаарахгүй гэдгийг тодорхой болгох нь зохистой.

	7
	Амьтны тухай хууль
	25 дугаар зүйл
	Агнуурын амьтан агнах, барихтай холбоотой зөвшөөрөл, тусгай зөвшөөрлийн эрх зүйн үндсийг тогтоодог.
	Төсөлд тусгай зөвшөөрөлгүй агнасан үйлдлийн хүрээнд зөвшөөрөл авах боломжгүй, яаралтай хамгаалалтын нөхцөл үүссэн тохиолдлыг тусгайлан ялгаж үзнэ.
	Давхардалгүй, харилцан нөхөх шинжтэй. Зөвшөөрөлтэй агнуур болон зайлшгүй хамгаалалтын улмаас агнасан үйлдлийг ялгана.

	8
	Монгол Улсын Дээд шүүхийн практик
	2023.01.04-ний №05 тогтоол
	24.5 дугаар зүйлтэй холбоотой амьтны аймагт учирсан хохирлыг нөхөн төлүүлэх, хууль бусаар агнасан амьтны гаралтай түүхий эдтэй холбоотой үйлдлийн эрх зүйн үнэлгээг авч үзсэн.
	Төсөл нь 24.5-ын хамгаалалтын зорилгыг хадгалж, зөвхөн зайлшгүй хамгаалалтын нөхцөлд агнасан, барьсан үйлдлийг ялган үнэлэх нөхцөл бүрдүүлнэ.
	Давхардал биш. Харин шүүхийн практикт гарч буй асуудлыг хуульд илүү тодорхой болгох чиглэлтэй.



Судалгаанаас үзэхэд 24.5 дугаар зүйлд тайлбар нэмэх зохицуулалт нь бусад хуультай шууд давхардан нэг харилцааг ижил агуулгаар зохицуулахгүй байна. Харин Эрүүгийн хуулийн 4.3 дугаар зүйлд заасан гарцаагүй байдал болон Амьтны тухай хуулийн 25.7 дугаар зүйлд заасан саарал чоныг зайлшгүй шаардлагаар агнах зохицуулалттай агуулгын хувьд ойролцоо байх тул нэр томьёо, шалгуурыг харилцан уялдуулах шаардлагатай.

НАЙМ. ХИЙДЛИЙН СУДАЛГАА

Судалгааны гол хийдэл нь дараах байдалтай байна.

9.1. Ховор, нэн ховор амьтан хүн, мал сүрэгт бодит аюул учруулсан үеийн тусгай зохицуулалтын хийдэл.

Амьтны тухай хуулийн 25.7-д саарал чонын хувьд зайлшгүй шаардлагын зохицуулалт бий болсон боловч Эрүүгийн хуулийн 24.5 дугаар зүйлд ховор, нэн ховор амьтан хүний амь нас, эрүүл мэнд, мал сүрэг, эд хөрөнгөд бодит, шууд бөгөөд ноцтой аюул учруулсан нөхцөлд агнасан, барьсан үйлдлийг хэрхэн ялган үзэх талаар тусгай тайлбар байхгүй байна.

Энэ нь энэхүү хуулийн төслийг боловсруулах гол эрх зүйн хийдэл гэж тодорхойлогдоно.

9.2. Нотлох шалгуурын хийдэл

Хуульд тусгай тайлбар байхгүйгээс дараах асуултад 24.5 дугаар зүйлийн түвшинд шууд хариу өгөх шалгуур тодорхой бус байна:

· Аюул бодит байсан уу?
· Аюул шууд тулгарсан уу?
· Аюул ноцтой байсан уу?
· Өөр арга хэрэгслээр аюулыг арилгах боломж байсан уу?
· Амьтныг агнах нь зайлшгүй байсан уу?
· Үйлдэл нь зөвхөн аюулыг таслан зогсоох зорилготой байсан уу?

Иймээс санал болгож буй тайлбарт эдгээрийг шалгуур болгон тусгах нь хийдлийг багасгана.

ЕС. ЗӨРЧЛИЙН СУДАЛГАА

10.1. Эрх зүйн зөрчил байгаа эсэх

Судалгаагаар санал болгож буй зохицуулалт нь дараах хууль тогтоомжтой шууд зөрчилдөх нөхцөл одоогоор тогтоогдохгүй байна.

	Хууль тогтоомж
	Уялдаа
	Зөрчил

	Үндсэн хууль
	Хүний амь нас, эрүүл мэнд, мал сүрэг, байгаль хамгааллын ашиг сонирхлыг тэнцвэржүүлнэ
	Илрээгүй

	Эрүүгийн хууль 4.1
	Аргагүй хамгаалалтын ерөнхий ойлголттой уялдана
	Нэр томьёоны нарийвчлал шаардлагатай

	Эрүүгийн хууль 4.3
	Гарцаагүй байдлын ерөнхий зохицуулалттай уялдана
	Илрээгүй

	Эрүүгийн хууль 24.5
	Тусгай хамгаалалтын зохицуулалтыг тодорхой болгоно
	Илрээгүй

	Амьтны тухай хууль 25.7
	Дотоодын жишиг зохицуулалттай нийцнэ
	Илрээгүй

	Байгаль орчныг хамгаалах тухай хууль
	Байгаль хамгаалах зорилгыг хадгална
	Илрээгүй

	Тусгай хамгаалалттай газар нутгийн зохицуулалт
	Ерөнхий хориг хэвээр
	Илрээгүй

	Ховор амьтан агнах, барих зөвшөөрлийн журам
	Урьдчилан олгох зөвшөөрлийн тогтолцоог өөрчлөхгүй
	Илрээгүй




АРАВ. ХУУЛЬ ТОГТООМЖИЙН УЯЛДААНЫ НЭГДСЭН ЗУРАГЛАЛ

Санал болгож буй зохицуулалтын эрх зүйн уялдааг дараах байдлаар тодорхойлж болно.

ҮНДСЭН ХУУЛЬ
↓
Байгалийн баялаг, амьтан, мал сүргийг хамгаалах төрийн үүрэг
↓
БАЙГАЛЬ ОРЧНЫГ ХАМГААЛАХ ТУХАЙ ХУУЛЬ
↓
Байгаль орчны хамгаалалтын ерөнхий тогтолцоо
↓
АМЬТНЫ ТУХАЙ ХУУЛЬ
↓
Ховор амьтан агнах, барих зөвшөөрөл
↓
ЭРҮҮГИЙН ХУУЛЬ 24.5
↓
Зөвшөөрөлгүй агнах, барихыг гэмт хэрэгт тооцох
↓
САНАЛ БОЛГОЖ БУЙ ТАЙЛБАР
↓
Бодит, шууд, ноцтой аюул + өөр аргагүй байдал + зайлшгүй хамгаалалт
↓
ГЭМТ ХЭРЭГТ ТООЦОХГҮЙ ОНЦГОЙ НӨХЦӨЛ
Энэ бүтэц нь хамгаалалтын ерөнхий тогтолцоог хэвээр хадгалж, зөвхөн онцгой нөхцөлд эрх зүйн тодорхой байдал бий болгоно.


АРВАН НЭГ. ХУУЛЬ ТОГТООМЖИЙН ЗӨРЧИЛ, ДАВХАРДАЛ, ХИЙДЛИЙН НЭГДСЭН ХҮСНЭГТ

	№
	Зохицуулалт
	Илэрсэн асуудал
	Ангилал
	Шийдвэрлэх арга

	1
	Эрүүгийн хууль 4.3
	Гарцаагүй байдлын ерөнхий зохицуулалттай уялдах шаардлага
	Боломжит давхардал
	24.5-ын тайлбарыг тусгай зохицуулалт гэж тодорхой болгох

	2
	Эрүүгийн хууль 24.5
	Онцгой хамгаалалтын нөхцөлийн тусгай тайлбар дутмаг
	Хийдэл
	Тайлбар нэмэх

	3
	Амьтны тухай хууль 25.7
	Саарал чонын хувьд ижил төстэй зохицуулалт бий
	Ижил төстэй зохицуулалт
	Нэр томьёо, шалгуурыг уялдуулах

	4
	Ховор амьтан агнах зөвшөөрлийн журам
	Урьдчилсан зөвшөөрлийн тогтолцоо
	Давхардал биш
	Зөвшөөрөл ба гарцаагүй байдлыг ялгах

	5
	Тусгай хамгаалалттай газар нутгийн дэглэм
	24.5.1-тэй уялдана
	Давхардал биш
	Онцгой нөхцөлийг хэт өргөн тайлбарлахгүй байх

	6
	Байгаль орчны хохирол нөхөн төлөх зохицуулалт
	Эрүүгийн хариуцлагатай зэрэгцэн хэрэгжинэ
	Давхардал биш
	Хохирол нөхөн төлөх асуудлыг тусад нь хадгалах

	7
	Амьтан хамгаалах ерөнхий хориг
	Онцгой нөхцөлтэй уялдуулах шаардлагатай
	Уялдааны асуудал
	Тусгай тайлбараар зааг тогтоох

Хууль тогтоомжийн уялдаа, давхардал, хийдэл, зөрчлийн судалгааны үр дүнд дараах дүгнэлтийг хийж байна.

1. Уялдаа: Эрүүгийн хуулийн 24.5 дугаар зүйлд тайлбар нэмэх нь Үндсэн хууль, Байгаль орчныг хамгаалах тухай хууль, Амьтны тухай хууль болон ховор амьтан агнах, барихтай холбоотой зөвшөөрлийн зохицуулалттай ерөнхийдөө уялдах боломжтой байна.

2. Давхардал: Эрүүгийн хуулийн 4.3 дугаар зүйлтэй тодорхой хэмжээнд агуулгын ижил төстэй байдал байгаа боловч нэг нь ерөнхий, нөгөө нь 24.5 дугаар зүйлд хамаарах тусгай тайлбар учраас шууд эрх зүйн давхардал гэж үзэхээргүй байна.

Амьтны тухай хуулийн 25.7 дахь хэсэгтэй мөн ижил төстэй зохицуулалтын шинж байгаа боловч зохицуулах амьтан, хуулийн зорилго, эрх зүйн үр дагавар өөр байна.

3. Хийдэл: Хамгийн гол хийдэл нь ховор, нэн ховор амьтан хүний амь нас, эрүүл мэнд, мал сүрэг, эд хөрөнгөд бодит, шууд бөгөөд ноцтой аюул учруулсан бөгөөд уг аюулыг өөр арга хэрэгслээр арилгах боломжгүй болсон үед амьтныг агнасан, барьсан үйлдлийг 24.5 дугаар зүйлийн хууль бус агнуураас ялгах тусгай тайлбар дутмаг байгаа явдал юм.

4. Зөрчил: Санал болгож буй тайлбар нь судалгаанд хамруулсан хууль тогтоомжтой шууд зөрчилдөх нөхцөл одоогоор тогтоогдсонгүй.

5. Хуулийн төслийн зохицуулалтын шаардлага:Иймд хуулийн төсөл боловсруулахдаа дараах зарчмыг баримтлах нь зүйтэй:

5.1. Ховор, нэн ховор амьтныг хамгаалах үндсэн хоригийг хэвээр хадгална.
5.2. Зөвхөн агнасан, барьсан үйлдэлд хамаарна.
5.3. Аюул бодит, шууд бөгөөд ноцтой байхыг шаардана.
5.4. Өөр арга хэрэгслээр аюулыг арилгах боломжгүй байхыг шаардана.
5.5. Агнах, барих үйлдэл нь аюулыг таслан зогсооход зайлшгүй байсан байхыг шаардана.
5.6. Амьтны гаралтай түүхий эдийг хадгалах, худалдах, худалдан авах, тээвэрлэх, экспортлох зэрэг бусад үйлдлийг зөвтгөх үндэслэл болохгүй.

Ийм байдлаар томьёолсон тохиолдолд хуулийн төсөл нь хууль бус агнуурын эрүүгийн хамгаалалтыг сулруулах бус, онцгой нөхцөлд хүний амь нас, эрүүл мэнд, мал сүрэг, эд хөрөнгийг хамгаалах үйлдлийн эрх зүйн хил хязгаарыг тодорхой болгосон зохицуулалт болох боломжтой.

                                                          --- оОо --- 

